CELEX: 32021D0812(01)
Language: sk
Date: 2021-08-11 00:00:00
Title: Rozhodnutie Komisie, z 11. augusta 2021 o zriadení expertnej skupiny Komisie pre štatistiky o odpade z plastových obalov 2021/C 324/05

12.8.2021   
               
               
                  SK
               
               
                  Úradný vestník Európskej únie
               
               
                  C 324/5
               
            
         ROZHODNUTIE KOMISIE,
         z 11. augusta 2021
         o zriadení expertnej skupiny Komisie pre štatistiky o odpade z plastových obalov
         (2021/C 324/05)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Podľa článku 338 Zmluvy o fungovaní Európskej únie prijmú Európsky parlament a Rada opatrenia na vypracovanie štatistík tam, kde je to nevyhnutné pre výkon činností Únie.
                  
               
                     (2)
                  
                  
                     Podľa článku 13 nariadenia Rady (EÚ, Euratom) 2021/770 (1) musí Komisia zriadiť formálnu expertnú skupinu zloženú zo zástupcov všetkých členských štátov, ktorej bude predsedať zástupca Komisie, s cieľom poskytovať Komisii poradenstvo a vyjadrovať svoje stanoviská k porovnateľnosti, spoľahlivosti, úplnosti štatistík o generovanom a recyklovanom odpade z plastových obalov, radiť Komisii pri príprave opatrení na zvýšenie porovnateľnosti a spoľahlivosti údajov a vydávať ročné stanoviská k vhodnosti údajov o odpade z plastových obalov predložených členskými štátmi na účely vlastného zdroja založeného na nerecyklovanom odpade z plastových obalov.
                  
               
                     (3)
                  
                  
                     Preto je potrebné zriadiť skupinu expertov (ďalej len „expertná skupina pre SPPW“) v oblasti štatistík o odpade z plastových obalov a vymedziť jej úlohy, štruktúru a fungovanie v súlade s rozhodnutím Komisie C(2016) 3301, ktorým sa stanovujú horizontálne pravidlá vytvárania a fungovania expertných skupín Komisie.
                  
               
                     (4)
                  
                  
                     Expertná skupina pre SPPW by mala každý rok vyjadriť svoje stanovisko týkajúce sa primeranosti údajov o odpade z plastových obalov, ktoré každoročne predkladajú členské štáty s cieľom použiť ich v systéme vlastných zdrojov Európskej únie.
                  
               
                     (5)
                  
                  
                     Expertná skupina pre SPPW by mala byť zložená z odborníkov v oblasti štatistík o odpade z plastových obalov zo všetkých členských štátov.
                  
               
                     (6)
                  
                  
                     Mali by sa stanoviť pravidlá zverejňovania informácií členmi expertnej skupiny pre SPPW.
                  
               
                     (7)
                  
                  
                     Osobné údaje by sa mali spracúvať v súlade s nariadením Európskeho parlamentu a Rady (EÚ) 2018/1725 (2),
                  
               SA ROZHODLA TAKTO:
         
            Článok 1
            Predmet úpravy
            Týmto sa zriaďuje expertná skupina Komisie pre štatistiky o odpade z plastových obalov (ďalej len „expertná skupina pre SPPW“).
         
         
            Článok 2
            Úlohy
            Expertná skupina pre SPPW má tieto úlohy:
            
                        a)
                     
                     
                        radiť Komisii a vyjadrovať svoje stanoviská k porovnateľnosti, spoľahlivosti a úplnosti štatistík o generovanom a recyklovanom odpade z plastových obalov;
                     
                  
                        b)
                     
                     
                        radiť Komisii pri príprave opatrení na zvýšenie porovnateľnosti a spoľahlivosti štatistík;
                     
                  
                        c)
                     
                     
                        každoročne preskúmavať údaje predložené v súlade s článkom 5 ods. 5 nariadenia (EÚ, Euratom) 2021/770;
                     
                  
                        d)
                     
                     
                        vydávať ročné stanoviská k vhodnosti údajov o odpade z plastových obalov predložených členskými štátmi na účely vlastného zdroja založeného na nerecyklovanom odpade z plastových obalov;
                     
                  
                        e)
                     
                     
                        preskúmavať otázky týkajúce sa vykonávania nariadenia (EÚ, Euratom) 2021/770;
                     
                  
                        f)
                     
                     
                        pomáhať Komisii pri príprave legislatívnych návrhov a politických iniciatív týkajúcich sa harmonizácie štatistík o odpade z plastových obalov;
                     
                  
                        g)
                     
                     
                        pomáhať Komisii pri včasnej príprave vykonávacích aktov, ktoré sa majú prijať podľa nariadenia (EÚ, Euratom) 2021/770, a to pred predložením vykonávacích aktov výboru v súlade s nariadením Európskeho parlamentu a Rady (EÚ) č. 182/2011;
                     
                  
                        h)
                     
                     
                        uľahčovať výmenu skúseností a osvedčených postupov v oblasti harmonizácie štatistík o odpade z plastových obalov;
                     
                  
                        i)
                     
                     
                        poskytovať Komisii poradenstvo v otázkach týkajúcich sa štatistík o odpade z plastových obalov.
                     
                  
         
            Článok 3
            Konzultácia
            Komisia môže s expertnou skupinou pre SPPW konzultovať akúkoľvek otázku týkajúcu sa údajov o odpade z plastových obalov.
         
         
            Článok 4
            Členstvo
            
               1.   Členmi sú orgány členských štátov zodpovedné za predkladanie správ o údajoch podľa článku 12 smernice Európskeho parlamentu a Rady 94/62/ES (3).
            
            
               2.   Členské štáty vymenujú svojich zástupcov a zabezpečia, aby ich zástupcovia poskytovali vysokú úroveň odborných znalostí v oblasti zostavovania štatistík o odpade z plastových obalov.
            
         
         
            Článok 5
            Predseda
            Expertnej skupine pre SPPW predsedá zástupca Komisie (Eurostat).
         
         
            Článok 6
            Činnosť
            
               1.   Expertná skupina pre SPPW koná na žiadosť Komisie (Eurostatu) v súlade s horizontálnymi pravidlami Komisie týkajúcimi sa expertných skupín (4) (ďalej len „horizontálne pravidlá“) (5).
            
            
               2.   Zasadnutia skupiny sa v zásade konajú v priestoroch Komisie.
            
            
               3.   Komisia (Eurostat) zabezpečuje sekretárske služby.
            
            
               4.   Na zasadnutiach skupiny a podskupín sa môžu zúčastňovať aj úradníci Komisie z iných odborov, ktorí majú záujem o prerokúvané otázky.
            
            
               5.   Po dohode s Komisiou (Eurostatom) môže skupina jednoduchou väčšinou hlasov svojich členov rozhodnúť, že jej rokovania budú verejné.
            
            
               6.   Zápisnica z rokovania o každom bode programu zasadnutia a stanoviská vydané expertnou skupinou pre SPPW musia byť zmysluplné a úplné. Zápisnice vypracúva sekretariát, za ktorý zodpovedá predseda.
            
            
               7.   Expertná skupina pre SPPW prijíma svoje stanoviská, odporúčania alebo správy podľa možnosti na základe konsenzu.
            
            
               8.   V prípade hlasovania sa o výsledku rozhodne jednoduchou väčšinou hlasov členov. Členovia, ktorí hlasovali proti alebo sa zdržali hlasovania, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich pozície.
            
         
         
            Článok 7
            Podskupiny
            Komisia (Eurostat) môže na základe mandátu vymedzeného Komisiou (Eurostatom) zriadiť podskupiny na preskúmanie špecifických otázok. Podskupiny vykonávajú činnosť v súlade s horizontálnymi pravidlami a podliehajú expertnej skupine. Podskupiny zaniknú hneď, ako splnia svoj mandát.
         
         
            Článok 8
            Prizvaní experti
            Komisia (Eurostat) môže ad hoc prizývať expertov s osobitnými odbornými znalosťami o prerokúvanej téme, aby sa zúčastnili na práci expertnej skupiny pre SPPW alebo jej podskupín.
         
         
            Článok 9
            Pozorovatelia
            
               1.   Organizáciám alebo verejným subjektom okrem orgánov členských štátov možno v súlade s horizontálnymi pravidlami udeliť štatút pozorovateľa, a to priamym prizvaním.
            
            
               2.   Organizácie alebo verejné subjekty určené ako pozorovatelia vymenujú svojich zástupcov.
            
            
               3.   Pozorovatelia a ich zástupcovia sa s povolením predsedu môžu zúčastňovať na diskusiách expertnej skupiny pre SPPW a poskytovať odborné poznatky. Nemajú však hlasovacie práva a nepodieľajú sa na formulácii odporúčaní ani poradenstva expertnej skupiny pre SPPW.
            
         
         
            Článok 10
            Rokovací poriadok
            Na návrh Komisie (Eurostatu) a po dohode s ňou prijme expertná skupina pre SPPW svoj rokovací poriadok jednoduchou väčšinou hlasov svojich členov na základe štandardného rokovacieho poriadku expertných skupín a v súlade s horizontálnymi pravidlami.
         
         
            Článok 11
            Služobné tajomstvo a zaobchádzanie s utajovanými skutočnosťami
            
               1.   Členovia expertnej skupiny pre SPPW a ich zástupcovia, ako aj prizvaní experti a pozorovatelia sú viazaní povinnosťou zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov, ako aj bezpečnostnými predpismi Komisie o ochrane utajovaných skutočností Únie stanovenými v rozhodnutiach Komisie (EÚ, Euratom) (6) 2015/443 a (EÚ, Euratom) 2015/444 (7). V prípade nedodržania uvedených povinností môže Komisia prijať všetky vhodné opatrenia.
            
            
               2.   Členovia expertnej skupiny pre SPPW a ich zástupcovia, ako aj prizvaní experti a pozorovatelia dodržiavajú štatistickú dôvernosť stanovenú v nariadení (ES) č. 223/2009, a najmä v jeho článku 20 (Ochrana dôverných údajov).
            
         
         
            Článok 12
            Transparentnosť
            
               1.   Expertná skupina pre SPPW a jej podskupiny sa zaregistrujú v Registri expertných skupín Komisie a podobných subjektov (ďalej len „register expertných skupín“). Názvy orgánov členských štátov a mená pozorovateľov sa zverejnia v registri expertných skupín.
            
            
               2.   Všetky relevantné dokumenty vrátane programov zasadnutí, zápisníc a príspevkov účastníkov sa po zasadnutiach sprístupnia prostredníctvom odkazu z registra expertných skupín na osobitnom webovom sídle. Prístup k osobitným webovým sídlam nemožno podmieniť registráciou používateľa či inak obmedziť. Program zasadnutia sa uverejní v dostatočnom predstihu pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že v dôsledku sprístupnenia dokumentu verejnosti by mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (8).
            
         
         
            Článok 13
            Výdavky na zasadnutia
            
               1.   Účastníci podieľajúci sa na činnostiach expertnej skupiny pre SPPW a jej podskupín nie sú za poskytované služby odmeňovaní.
            
            
               2.   Cestovné náklady a náklady spojené s pobytom, ktoré účastníkom vznikli v súvislosti s činnosťami expertnej skupiny pre SPPW a podskupín, môže Komisia uhradiť v súlade s ustanoveniami platnými v rámci Komisie a do výšky disponibilných rozpočtových prostriedkov pridelených odborom Komisie v rámci každoročného postupu prideľovania finančných prostriedkov.
            
         
         
            V Bruseli 11. augusta 2021.
            
               
                  Za Komisiu
               
               Paolo GENTILONI
               
                  člen Komisie
               
            
         
         
            (1)  Nariadenie Rady (EÚ, Euratom) 2021/770 z 30. apríla 2021 o výpočte vlastného zdroja založeného na odpade z plastových obalov, ktorý nie je recyklovaný, o metódach a postupe sprístupňovania tohto vlastného zdroja, o opatreniach na zabezpečenie požiadaviek na pokladničnú hotovosť a o určitých aspektoch vlastného zdroja založeného na hrubom národnom dôchodku (Ú. v. EÚ L 165, 11.5.2021, s. 15).
         
            (2)  Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).
         
            (3)  Smernica Európskeho parlamentu a Rady 94/62/ES z 20. decembra 1994 o obaloch a odpadoch z obalov (Ú. v. ES L 365, 31.12.1994, s. 10).
         
            (4)  Rozhodnutie Komisie C(2016) 3301 z 30. mája 2016, ktorým sa stanovujú horizontálne pravidlá vytvárania a fungovania expertných skupín Komisie.
         
            (5)  Pozri článok 13. ods. 1 horizontálnych pravidiel.
         
            (6)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
         
            (7)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
         
            (8)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Účelom výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.